Nyhetsbyrå: Mange sivile drept i nye israelske angrep
Mange sivile palestinere er drept i intense israelske luftangrep mot sentrale og sørlige deler av Gazastripen, melder det palestinske nyhetsbyrået Wafa. Tallet på drepte har steget til 26.751.  Det meldes om angrep både mot Rafah helt i sør, mot Khan Younis cirka 10 kilometer lenger nord og Gaza by. Flere boligområder skal være rammet, og minst 20 skal være drept i ett enkelt angrep. Ifølge Wafa ble det tirsdag også gjennomført angrep mot en moské i Khan Younis, samtidig som det ble skutt konstant for å hindre folk i å flytte på seg. Et israelsk jagerfly skal også ha gjennomført et angrep i nærheten av Nasser-sykehuset i Khan Younis. Minst 20 sivile, de fleste kvinner og barn, oppgis å ha blitt drept i et israelsk granatangrep mot en bolig i bydelen Al-Sabra i Gaza by. Dødstallet som følge av israelske angrep mot Gazastripen har nå steget til 26.751, opplyser helsemyndighetene i det palestinske området tirsdag. Det innebærer at ytterligere 114 palestinere er drept siden mandag. Antall sårede har steget til 65.636, ifølge den siste oppdateringen fra Gazas helsedepartement. Det er en økning på 249 sårede siden dagen før.  Aftenposten kan ikke uavhengig verifisere tallene på drepte, men FN og Human Rights Watch har tidligere sagt til Reuters at de har ansett tallene som troverdige. Det er uklart hvor mange av de drepte som er Hamas-krigere. Israel hevdet i januar de har drept 9000 Hamas-krigere, mens USA da mente det reelle tallet er 5000-6000.
Det har vært kraftige israelske luftangrep mot Gaza, med mange sivile drepte, ifølge et palestinsk nyhetsbyrå. Angrepene har skjedd flere steder, inkludert mot en moské og nær et sykehus. Antallet drepte og sårede har økt betydelig. 